Sammen med rapperen Cancun? nyder Hedegaard i øjeblikket stor succes i det asiatiske - nu går jagten ind på mere.

På The Brew i Nørresundby bliver der brygget nye sange til streamingtjenester og radiostationer verden over. Dj'en Hedegaard fra Aalborg har sammen med sangeren Brandon Beal og rapperen Cancun? fundet på ni nye sange på bare tre dage. De leder efter det næste hit. Sammen følger de desuden op på deres seneste succes i Kina. - Det kinesiske svar på Spotify, QQ, har haft os nummer et på deres elektroniske liste i tre uger i træk nu. Det er sgu fedt og motiverende i forhold til at lave en masse ny musik, siger Hedegaard. Det er sangen 'All Designer', som Hedegaard og Cancun? har lavet sammen, der går rent hjem hos mange af de 700 millioner brugere på musiktjenesten QQ. - Det er surrealistisk, men det er en fed følelse, siger Cancun? og fortsætter: - Vi er bare fulgt med følelsen og energien, uden at vide hvor vi lander, og det er sangen et perfekt eksempel på. Duoen er blevet en trio Nu har sangeren Brandon Beal sluttet sig til de to. Han og Hedegaard har før lavet en hel del sammen. Den mest kendte er nok sangen 'Twerk it like Miley'. - Vi har lavet sang efter sang, og alle mine største hits har vi lavet sammen. Det er som et broderskab, siger Brandon Beal. De ved, de er nummer et, og at der er cirka 100.000, der lytter med om dagen. Men de ved ikke, hvor mange der har hørt sangen. - De har ikke adgang til de samme sociale medier som os, så der er ikke en masse, der skriver til en. Men vi prøver lige nu at undersøge, hvad der sker, så det er super spændende, siger Hedegaard.